Ai 5 di
Jugn il Parlament de Ucraine al à fate buine in prime leture la leç
che e garantìs un statût di couficialitât aes diviersis lenghis
minoritariis dal paîs inta chês provinciis là che a son feveladis
tant che prime lenghe almancul dal 10% de popolazion. Chest al
puartarà al ricognossiment dal rus tant che seconde lenghe uficiâl
in 13 provinciis, pe plui part logadis intal Sud e intal Est, e tes
citâts principâls tant che Kiev e Odessa. Nol sarà però dome il
rus a gjoldi di cheste leç, dal moment che l’ongjarês al
deventarà lenghe couficiâl inte Transcarpazie (Zakarpats’ka /
Kárpátalja) e il rumen inte provincie di Çernivtsi / Cernăuţi.
La iniziative, sburtade dal Partît des Regjons che al sosten il
president Viktor Janukovič, e viôt però cuintri ducj i principâi
partîts de oposizion che a sigurin che a rivaran a fermâ la leç
intant dal so secont passaç in Parlament. La tension sul
proviodiment e je cussì alte che, cuant che si veve comunicât la sô
presentazion in aule, i deputâts di maiorance e di oposizion si
vevin cjapâts a pugns.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn